# Sote-keskusten järjestöyhteistyötä kokeillaan Oulussa, Oulaisissa ja Raahen seudulla

23.8.2022 | YLEINEN

Koordinoitua järjestöjen ja seurakuntien kanssa tehtävää yhteistyötä kokeillaan syksyn 2022 aikana Kaakkurin ja Tuiran hyvinvointikeskuksissa Oulussa, Oulaisten terveyskeskuksessa sekä Raahen seudun hyvinvointikuntayhtymässä.

Yhteistyön avulla järjestöjen ja seurakuntien toimintaa tehdään tutuksi henkilökunnalle, asiakkaille ja potilaille. Yhteistyötä koordinoivat sote-keskusten järjestöyhdyshenkilöt.

Yhteistyö käynnistettiin aloitustilaisuudella 23. elokuuta. Muissa sote-keskuksissa kokeilu alkaa heti aloitustilaisuuden jälkeen, mutta Kaakkurissa yhteistyötä aloitellaan 5. syyskuuta alkaen.

Kokeilun aikana järjestöt ja seurakunnat voivat toimia sosiaali- ja terveyskeskuksissa seuraavilla tavoilla:

* Toimittaa esitteitä esitetelineisiin, ilmoituksia ilmoitustauluille ja sähköistä materiaalia julkaistavaksi infotauluilla (Kaakkuri, Tuira, Oulainen, NeuvoRassi/Raahe)
* Pitää henkilöstölle esittelyn toiminnasta (Kaakkuri, Tuira, Oulainen, Pyhäjoki, Raahe, Siikajoki)
* Pitää asiakkaille esittelyn toiminnasta (Tuira, Oulainen, NeuvoRassi/Raahe)
* Järjestää henkilöstölle ja asiakkaille suunnatun tapahtuman (Tuira, Oulainen, NeuvoRassi/Raahe)
* Toteuttaa omaa asiakastyötä tai ryhmätoimintaa (Tuira, Oulainen, Pyhäjoki, Raahe, Siikajoki)

Sote-keskusten järjestöyhdyshenkilöiden yhteystiedot ja ohjeistus järjestöille ja seurakunnille kokeiluun liittyen löytyvät hyvinvointialueen sivulta.